**Svarīgi uzskaites jautājumi MK noteikumu Nr.87 un MK noteikumu Nr.344 ieviešanai**

***2019.gada sākuma atlikumi***

Budžeta iestādes **izvērtē** grāmatvedības kontu atlikumus 2018.gada 31.decembrī un **nodrošina** to **pārgrāmatošanu** 2019.gada 1.janvārī MK noteikumos Nr.87 noteiktajos kontos atbilstoši 4.pielikumam, piemēram:

**Pamatlīdzekļu** atlikumu 31.12.2018. izvērtē un pārgrāmato, ja:

• būves un zeme, arī turējumā nodotā, paredzēta iznomāšanai ārpus VVS vai lietošanas mērķis nav zināms, kā arī to nolietojums, vērtības samazinājums un avansa maksājumi par šādām būvēm uz zemi – **uz ieguldījuma īpašumiem**. Kopā ar būvēm pārgrāmato arī tos pamatlīdzekļus, vērtības samazinājumu un avansa maksājumus, kuri ir šo būvju neatdalāma sastāvdaļa (piemēram, mēbeles);

• mežaudzes un citi bioloģiskie aktīvi paredzēti lauksaimnieciskai darbībai, kā arī to vērtības samazinājums – **uz bioloģiskiem aktīviem lauksaimnieciskai darbībai** atlikušajā vērtībā. Avansa maksājumus un vērtības samazinājumu šādiem bioloģiskiem aktīviem pārgrāmato atsevišķi;

• atbilstoši MK noteikumu Nr.87 4.pielikumam ir mainījies konta numurs (piemēram, 1232 un 1234 konts).

**Ieguldījumu kapitālsabiedrībās** atlikumu 31.12.2018. izvērtē un pārgrāmato, ja:

* valsts vai pašvaldības **balsstiesības** kapitālsabiedrībā 01.01.2019. atšķiras no attiecīgās ieguldījuma daļas – pārklasificē uz attiecīgo kontu kā ieguldījumu radniecīgā, asociētā vai pārējā kapitālsabiedrībā;
* atbilstoši MK noteikumu Nr.87 4.pielikumam ir **mainījies konta numurs** (piemēram, 1352 un 1353 konts).

**Noguldījumu**, kuru sākotnējais termiņš ir vairāk par 90 dienām, atlikumu 31.12.2018. izvērtē un pārgrāmato:

* kontā “1369 Ilgtermiņa noguldījumi”, ja to atlikušais termiņš ir ilgāk par 1 gadu;
* kontā “2569 Īstermiņa noguldījumi”, ja to atlikušais termiņš nav ilgāk par 1 gadu.

***Izņēmumi:***

***2160 un 2170 kontu grupā uzskaitītos aktīvus pārgrāmato atbilstošos kontos līdz 2020.gada 31.decembrim.***

***2019.gada laikā:***

1. **izslēdz** pārējās rezerves mežaudžu sākotnējās atzīšanas rezultātā (pārējie ieņēmumi).

**Rezerves, kas izveidotas sākotnēji atzīstot mežaudzes**

Ievērojot MK noteikumu 441. un 432.punktu, izslēgtās rezerves atzīst kontā “8752 Grāmatvedības uzskaites pamatprincipu maiņa”.

1. **izvērtē** 1270 kontā uzskaitītos ieguldījumus **un nodod** budžeta iestādei, kurai aktīvs atzīts uzskaitē (ieņēmumi un izdevumi bez atlīdzības).

**Ilgtermiņa ieguldījumi nomātajos pamatlīdzekļos**

Ja ieguldījums ir kapitalizējams, to nodod citai budžeta iestādei. Darījumu abas puses uzskaita ievērojot MK noteikumu Nr.87 2.18. sadaļā noteikto kārtību:

Ilgtermiņa ieguldījuma atlikušo vērtību noraksta kontā “8420 Izdevumi no saņemtām un nodotām vērtībām bez atlīdzības”, bet saņēmējs atzīst kontā “8410 Ieņēmumi no saņemtām un nodotām vērtībām bez atlīdzības”.

1. **izvērtē** kultūras pieminekļu lietošanas veidu, **nosaka** atlikušo lietderīgās lietošanas laiku un **uzsāk** nolietojuma aprēķinu (pamatdarbības izdevumi).

**Kultūras pieminekļi**

ilgtermiņa ieguldījumiem nolietojumu neaprēķina, ja tie atbilst kādam no MK noteikumu Nr.87 89.punktā minētiem izņēmumiem, tai skaitā valsts aizsargājamo kultūras pieminekļu sarakstā iekļautajiem pasaules un valsts nozīmes kultūras pieminekļiem, izņemot tos, kuri tiek lietoti ikdienā.

Ja saskaņā ar izvērtējumu nolietojumu nepieciešams aprēķināt, budžeta iestāde nosaka atlikušo lietderīgās lietošanas laiku un uzsāk nolietojuma aprēķinu ar 2019.gada 1.janvāri un attiecina kontā “7000 Pamatdarbības izdevumi”.

1. no jauna atzītus ilgtermiņa finanšu aktīvus un saistības novērtē diskontētajā vērtībā.

***2019.gada beigu atlikumi:***

1. **Nemateriāliem ieguldījumiem** izvērtē lietderīgās lietošanas laiku un nosaka nenoteiktu lietderīgās lietošanas laiku, pārtraucot amortizācijas aprēķinu, vai turpina amortizēt iepriekš noteiktajā vai pārskatītajā lietderīgās lietošanas laikā.
2. **Bioloģiskos aktīvus lauksaimnieciskai darbībai** – mežaudzes sākot ar 2019.gadu katru gadu novērtē Meža valsts reģistra noteiktajā vērtībā. Iepriekšējais novērtējums ir veikts pārskata periodā, kurā aktīvu sākotnēji atzina uzskaitē. Ņemot vērā, ka novērtējuma starpība starp sākotnējo vērtību un 2019.gada vērtību attiecas gan uz 2019.gadu, gan uz iepriekšējiem gadiem, vērtības aktualizāciju 2019.gadā attiecina uz kontu “6000 Pamatdarbības ieņēmumi” vai kontu “7000 Pamatdarbības izdevumi” par to daļu, kas veidojas starp 2018.gada inventarizācijā iegūtiem datiem no Meža valsts reģistra un 2019.gada inventarizācijā iegūtiem datiem no Meža valsts reģistra. Atlikušo vērtības daļu attiecina uz kontu “8752 Grāmatvedības uzskaites pamatprincipu maiņa” vai kontu “8762 Grāmatvedības uzskaites pamatprincipu maiņa”.
3. Izvērtē **finanšu ieguldījumu radniecīgās un asociētās kapitālsabiedrībās** klasifikāciju un to **uzskaites vērtību pārrēķina** atbilstoši **pašu kapitāla metodei**. Pārrēķina rezultātā atzīst pārskata perioda ieņēmumus, izdevumus vai pārējās rezerves.

**Mainot** izmaksu metodi uz pašu kapitāla metodi, kapitālsabiedrību iepriekšējo periodu peļņu/ zaudējumus atbilstoši MK noteikumu Nr.87 441. un 432.punktam atzīst pārskata perioda ieņēmumos vai izdevumos. Lai budžeta iestāžu uzskaitē un pārskatos nodalītu iepriekšējo periodu rezultātu no pārskata gada rezultāta, tad kapitālsabiedrību pārskata gada rezultātu atzīst kontā “8140 Ieņēmumi no ilgtermiņa finanšu ieguldījumu pārvērtēšanas vai pārsnieguma” vai kontā “8240 Izdevumi no ilgtermiņa finanšu ieguldījumu pārvērtēšanas”, bet iepriekšējo pārskata gadu rezultātu – kontā “8752 Grāmatvedības uzskaites pamatprincipu maiņa” vai kontā “8762 Grāmatvedības uzskaites pamatprincipu maiņa”.

|  |  |  |
| --- | --- | --- |
|  | Perioda beigās | Perioda sākumā |
| Pašu kapitāls | 5100 | 5500 |
| 1.Akciju vai daļu kapitāls (pamatkapitāls) | 5000 | 5000 |
| 2.Akciju (daļu) emisijas uzcenojums | 0 | 0 |
| 6. Iepriekšējo gadu nesadalītā peļņa vai nesegtie zaudējumi | 200  D 1310  K 8752 | 300 |
| 7.Pārskata gada peļņa vai zaudējumi | -100 | 200 |
| 8.Mazākumakcionāru līdzdalības daļa  D 8240  K 1310 | 0 | 0 |

1. Izvērtē **finanšu aktīvu un finanšu saistību** atbilstību MK noteikumos Nr.87 noteiktajām **finanšu instrumentu kategorijām** un pārskata to novērtēšanas metodi:
   1. finanšu aktīvus un finanšu saistības, kas klasificētas patiesā vērtībā novērtētu finanšu instrumentu kategorijā, pārvērtē **patiesā vērtībā** (finanšu ieņēmumi vai izdevumi). Vērtības izmaiņas atzīst kontā “8190 Pārējie finanšu ieņēmumi” vai “8290 Pārējie finanšu izdevumi”.
   2. finanšu aktīvus, kas klasificēti pārdošanai pieejamu finanšu instrumentu kategorijā (*piem*., ieguldījums kapitālsabiedrībā līdz 20%), pārvērtē **patiesā vērtībā**. Vērtības izmaiņas atzīst kontā “3320 Finanšu instrumentu patiesās vērtības rezerve”. Ja aktīva patieso vērtību nevar noteikt, pieņem lēmumu konkrētus aktīvus uzskaitīt izmaksu vērtībā, kā arī izvērtē šo aktīvu vērtības samazinājumu. Ja konstatē vērtības samazinājumu, tad atzīst pārskata perioda pārējos izdevumus kontā “8290 Pārējie finanšu izdevumi”.
   3. finanšu aktīvus, kas klasificēti aizdevumu un prasību un līdz termiņa beigām turētu finanšu instrumentu kategorijā, un finanšu saistības, kuras klasificētas pārējo finanšu instrumentu kategorijā, novērtē **amortizētā vērtībā**, procentu ieņēmumus atzīstot kontā “8120 Procentu ieņēmumi” un procentu izdevumus – kontā “8220 Procentu izdevumi”. Finanšu aktīviem izvērtē šo aktīvu vērtības samazinājumu. Ja konstatē vērtības samazinājumu, tad atzīst pārskata perioda pārējos izdevumus kontā “8290 Pārējie finanšu izdevumi”.

Atbilstoši MK noteikumiem Nr.87 prasības un saistības par atlikto maksājumu, kā arī aizdevumus un aizņēmumus ārpus Valsts kases uzskaita **amortizētā** vērtībā, pielietojot **efektīvās** **procentu likmes metodi**. Ja pārrēķinot aktīvu un saistību **atlikumus 2019.gada 31.decembrī** rodas starpības (par procentu ieņēmumiem vai izdevumiem), tās atzīst kontā “8752 Grāmatvedības uzskaites pamatprincipu maiņa” vai kontā “8762 Grāmatvedības uzskaites pamatprincipu maiņa”.

1. Izvērtē **sniegto pakalpojumu** **apjomu** un atzīst **ieņēmumus** atbilstoši darījuma izpildes pakāpei.

Ja izvērtējot pakalpojuma izpildes pakāpi, daļa ieņēmumu attiecas uz iepriekšējiem pārskata gadiem, tad attiecīgo ieņēmumu daļu atzīst kontā “8752 Grāmatvedības uzskaites pamatprincipu maiņa”, bet to ieņēmumu daļu, kas attiecas uz pārskata gada – kontā “6000 Pamatdarbības ieņēmumi”.

1. Grāmatvedības uzskaites pamatprincipu maiņas rezultātā izvērtē **iepriekšējos periodos nākamo periodu ieņēmumos atzītos ziedojumus, dāvinājumus,** veicot nosacījumu izpildes izvērtējumu līdz 2019.gadam, un atbilstošo ieņēmumu daļu atzīst pārējos ieņēmumos kontā “8752 Grāmatvedības uzskaites pamatprincipu maiņa”. Ieņēmumus atbilstoši 2019. gadā izpildītiem nosacījumiem atzīst kontā “6000 Pamatdarbības ieņēmumi”.